Kyk: Pastoor sê vroue moet ‘maer’ wees sodat mans nie rondloopPastoor Stewart-Allen Clark. (Skermgreep van video) “Vroue, hier is wat jy van mans moet weet. Moenie hom ŉ rede gee om rond te kyk nie.” Só sê pastoor Stewart-Allen Clark van die General Baptist Church in Missouri in die VSA in ŉ preek wat regstreeks uitgesaai en op Facebook gedeel is. Die preek het sedertdien soveel negatiewe reaksie uitgelok dat die pastoor volgens die kerk se webtuiste op spesiale verlof geplaas is. “Hoekom laat vroue hulself so dikwels gaan nadat hulle getrou het? Ek sê nie alle vroue kan ŉ trofeevrou soos Melania Trump [oudpres. Donald Trump se vrou] wees nie. Nie almal lyk soos sy nie. Maar jy hoef ook nie mannetjiesagtig te wees nie,” sê hy in sy preek wat in Februarie opgeneem is. “Die eerste ding wat ek vir ŉ paartjie sê wanneer hulle in my kantoor sit vir huweliksberading, is dat die vrou haar gewig onder beheer moet kry. Grimering en parfuum is ŉ goeie ding. Jy wil nie lelik wees en stink nie.” Hy ontmoedig vroue ook om plakkies, pajamas en sweetpakke te dra. Die pastoor, wat self lyk of hy ŉ paar kilogram kan afskud, het intussen op die kerk se webtuiste hiervoor om verskoning gevra. “Aan al die vroue van die kerk, in die gemeenskap en dié wat na ons regstreekse uitsendings kyk, wil ek sê ek is werklik jammer vir enige pyn of ongemak wat my woorde veroorsaak het. Ek wil ook vir die kerk jammer sê dat ek jou in die verleentheid gebring het,” lui sy verklaring. Luidens die verklaring is hy sedert 28 Februarie op spesiale verlof geplaas en spreek hy gereeld ŉ professionele berader. Die kerk het ook die pastoor se optrede veroordeel.